KIRJALLINEN KYSYMYS E-1257/01

esittäjä(t): Bart Staes (Verts/ALE) komissiolle

(26. huhtikuuta 2001)

Aihe: Kilpailun vääristyminen Belgian liittovaltiossa direktiivin 91/321/ETY noudattamatta jättämisen johdosta

14. toukokuuta 1991 annettu direktiivi 91/321/ETY(1) saatettiin Belgian liittovaltiossa osaksi kansallista lainsäädäntöä 27. joulukuuta 1993 annetulla kuninkaallisella asetuksella, joka koskee äidinmaidonkorvikkeiden mainontaa ja ilmaisten näytepakkausten jakamista. Direktiivi on vaillinainen sovellus äidinmaidonkorvikkeiden kaupan pitämistä koskevasta kansainvälisestä koodista, joka laadittiin WHO:n ja Unicefin toimesta ja vahvistettiin WHO:n yleiskokouksessa vuonna 1981.

Senaattori Sabine de Bethunen pyydettyä asiasta selvitystä liittovaltion ympäristö-, terveys- ja kuluttaja-asioiden ministeri Magda Aelvoet ilmoitti torstaina, 22. maaliskuuta, että äidinmaidonkorvikkeiden valmistajien myynninedistämiskampanjat ovat ristiriidassa kyseisen asetuksen kanssa. Ilmaisten näytepakkausten jakaminen ja niin ollen äidinmaidonkorvikkeiden mainonta näyttää olevan edelleen hyvin yleistä belgialaisten sairaaloiden synnytysosastoilla. Se ei ole ainoastaan lainvastaista. Se on myös ristiriidassa EY:n perustamissopimuksen kanssa (tässä tapauksessa kilpailun vääristymisen osalta) ja se on WHO:n koodin vastaista, erityisesti mitä tulee rintaruokinnan edistämiseen kansanterveydellisistä syistä.

1. Tunnustaako komissio, että äidinmaidonkorvikkeiden valmistajien ja kauppiaiden toimet Belgian liittovaltiossa ovat ristiriidassa 14. toukokuuta 1991 annetun direktiivin 91/321/ETY kanssa? a) Jos näin ei ole, millä perusteella komissio pitää valmistajien ja kauppiaiden suorittamaa äidinmaidonkorvikkeiden ilmaista jakelua belgialaisten sairaaloiden synnytysosastoilla laillisena ja 14. toukokuuta 1991 annetun direktiivin 91/321/ETY mukaisena? b) Jos näin on, niin varmistaako komissio sen, että 14. toukokuuta 1991 annettua direktiiviä 91/321/ETY noudatetaan Belgian liittovaltiossa tästä lähtien täysin ja asianmukaisesti?

2. Tekeekö komissio aloitteen WHO:n koodin täydestä soveltamisesta direktiivissä 91/321/ETY? Jos näin ei ole, miksi komissio ei tee aloitetta WHO:n koodin täydestä soveltamisesta direktiivissä 91/321/ETY?

(1) EYVL L 175, 4.7.1991, s. 35.

David Byrnen komission puolesta antama vastaus

(4. heinäkuuta 2001)

1. Arvoisaa parlamentin jäsentä pyydetään tutustumaan hänen kirjalliseen kysymykseensä P-1229/01(1) annettuun vastaukseen.

2. Maailman terveysjärjestön (WHO) laatima äidinmaidonkorvikkeiden markkinointisäännöstö on hyväksytty suosituksena. Sitä sovelletaan äidinmaidonkorvikkeiden, tuttipullojen ja pullotuttien markkinointiin. Säännöstö kattaa useita erityyppisiä näkökohtia, kuten tuotteiden laadun, niiden merkinnät ja mainonnan, väestölle tiedottamisen ja sen valistamisen sekä terveydenhoitojärjestelmien ja -henkilöstön vastuun.

Toimivalta voi yhteisön alueella olla joko komissiolla, jäsenvaltioilla tai niillä yhdessä. Äidinmaidonkorvikkeista ja vieroitusvalmisteista 14. toukokuuta 1991 annettu direktiivi 91/321/ETY on komission erityisdirektiivi, joka kattaa äidinmaidonkorvikkeina pidettävät valmisteet. Direktiivi ei voi kattaa tuttipulloja eikä pullotutteja. Direktiivi voi lisäksi sisältää vain sellaisia säännöksiä, jotka käsittelevät asioita, joista voidaan säätää yhteisön tasolla.

Komissio ei edellä mainituista syistä voi sisällyttää WHO:n säännöstöä kokonaisuudessaan direktiiviin 91/321/ETY.

(1) EYVL C 318 E, 13.11.2001, s. 227.